
Tisztelt Képviselő-testület !
Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontja a helyi közügyek, valamint a helyben biztosítható közfeladatok körében ellátandó helyi önkormányzati feladataként határozza meg a közterületek, valamint az önkormányzat tulajdonában álló közintézmény elnevezését.
A törvény 14. §-a szabályozza, hogy a közterületek, valamint az önkormányzat tulajdonában álló közintézmény nem viselheti olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.
Városunkban ez ideig a jogszabályi kötelezettségen alapuló intézmény elnevezésen kívül közintézmény elnevezésre javaslat nem érkezett, azonban az idén felújított Egészségügyi Központ felavatása kapcsán felmerült erre a lakossági igény.

Az intézmény egészségügyi feladatellátása mindenképpen azt indokolja, hogy nevét egy a városunkban hosszú évtizedek óta, közmegelégedésre tevékenykedő egészségügyi dolgozóról kapja, melyre az alábbiakban teszek javaslatot:
A martfűi Egészségügyi Központot Dr. Zentay Mártonról javasolom elnevezni.
Dr. Zentay Márton városunk köztiszteletben álló orvosa. Fiatal orvosként, 1956-ban került Martfűre, ahol az akkor csaknem nyolcezer embert foglalkoztató Tisza Cipőgyárban kezdte meg működését a gyár első, és sokáig egyetlen üzemorvosaként. A gyári munkások és a lakosság megelégedésére végezte munkáját egészen 1993. december 31-ig. A gyógyítást és egészségmegőrző tevékenységét a későbbiekben is folytatta háziorvosként. 

A martfűi emberek mindig bizalommal fordulhattak hozzá, rendelési időn túl is, a nap minden órájában rendelkezésükre állt. Személyisége, a Martfűn végzett kimagasló gyógyító tevékenysége, humánus magatartása kiváltotta mindnyájunk elismerését, tiszteletét. 
A Doktor Úr a napokban töltötte be 90. életévét és 2014. november 28-án veheti át a Szegedi Tudományegyetemen a gyémántdiplomáját a több mint 60 éve megszerzett végzettsége alapján.

Mindezek alapján méltónak tartom a Martfű Város lakossága részéről is jelentkező igény alapján, hogy a Képviselő-testület a martfűi Egészségügyi Központot Dr. Zentay Mártonról nevezze el.

Kérem a Képviselő-testületet az előterjesztés megtárgyalására és a határozati javaslat elfogadására. 
Határozati javaslat:

………/2014. (XI. 20.) számú határozat 
a martfűi Egészségügyi Központ elnevezéséről
Martfű Város Önkormányzatának Képviselő-testülete megtárgyalta a martfűi Egészségügyi Központ elnevezéséről szóló előterjesztést és a következő határozatot hozza:

1. Martfű Város Önkormányzatának Képviselő-testülete a martfűi Egészségügyi Központot Dr. Zentay Márton Egészségügyi Központnak nevezi el.

2. Az intézmény megnevezését az épület főbejáratának homlokzatán fel kell tüntetni. 
3. Martfű Város Önkormányzatának Képviselő-testülete az Egészségügyi Központ épületében emléktáblát helyez el a következő felirattal:

„Martfű Város Önkormányzatának Képviselő-testülete a …./2014.(XI. 20.) számú határozatában a martfűi Egészségügyi Központot, városunk kiváló orvosának tiszteletére Dr. Zentay Márton Egészségügyi Központnak nevezte el.”

4. Martfű Város Önkormányzatának Képviselő-testülete az intézmény elnevezésével kapcsolatos költségeket az Önkormányzat 2014. évi költségvetésének általános tartaléka terhére biztosítja.  

Határidő: 2014. december 15.

Felelős: Dr. Papp Antal 

              polgármester
Erről értesülnek: 

1. Jász-Nagykun-Szolnok Megyei Kormányhivatal

2. Képviselő-testület, Helyben
3. Dr. Zentay Márton, Martfű
4. Irattár. 
Martfű, 2014. november 17.

                                                                          Dr. Papp Antal 

